SET ปิดพุ่ง 13 จุด รับแรงหนุนหุ้นส่งออก-สื่อสาร แนะจับตายอดโควิด-ชุมนุมการเมือง
SET ปิดพุ่ง 13 จุด รับแรงหนุนหุ้นกลุ่มส่งออกหลังบาทอ่อนค่า และกลุ่มสื่อสาร แนะจับตายอดโควิด-ชุมนุมการเมือง
พรุ่งนี้ตลาดฯคงจะผันผวน หลังแรงซื้อกลุ่มส่งออกวันนี้แรงทำให้มีโอกาสพักตัวได้ พร้อมให้แนวรับ 1,640 แนวต้าน 1,660 จุด
2 ก.ย. 2564

นายชัยยศ จิวางกุร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ปรับตัวขึ้นได้ดี จากแรงหนุนหุ้นในกลุ่มส่งออกหลังจากเงินบาทกลับมาอ่อนค่า ขณะที่หุ้นร้อนแรงในกลุ่มนี้คือ บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ปรับขึ้นมาได้ดีและมีผลต่อตลาดฯราว 8 จุด ขณะที่ตัวอื่นๆ ก็มีแรงซื้อเข้ามาช่วยหนุน ไม่ว่าจะเป็นบริษัท ฮานา ไมโครอิเล็คโทรนิคส จำกัด (มหาชน) หรือ HANA, บริษัท เคซีอี อีเลคโทรนิคส์ จำกัด (มหาชน) หรือ KCE เป็นต้น อีกทั้งได้แรงหนุนจากแรงซื้อหุ้นกลุ่มสื่อสารด้วย
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก – ลบเล็กน้อย ส่วนตลาดยุโรปเทรดบ่ายนี้เปิดบวกเล็กน้อย ระหว่างรอตัวเลขการจ้างงานนอกภาคเกษตรของสหรัฐฯศุกร์นี้ เพราะมีผลต่อการพิจารณาการปรับลด QE ของธนาคารกลางสหรัฐ (เฟด) ด้วย ส่วนปัจจัยในประเทศติดตามการชุมนุมทางการเมือง และยอดผู้ติดเชื้อไวรัสโควิด-19 หลังจากรัฐคลายล็อกดาวน์ในวันที่ 1 ก.ย.ที่ผ่านมา
สำหรับแนวโน้มการลงทุนในวันพรุ่งนี้ (3 ก.ย.) นายชัยยศ กล่าวว่า ตลาดฯมีโอกาสผันผวน หลังจากวันนี้แรงซื้อของหุ้นในกลุ่มส่งออกผลักดันให้ดัชนีขึ้นมาได้ดี จึงมีโอกาสที่จะพักตัว
อย่างไรก็ดีพร้อมให้แนวรับ 1,640 จุด ส่วนแนวต้าน 1,660 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA มูลค่าการซื้อขาย 5,880.67 ล้านบาท ปิดที่ 726.00 บาท เพิ่มขึ้น 70.00 บาท
CPALL มูลค่าการซื้อขาย 3,487.37 ล้านบาท ปิดที่ 64.00 บาท ลดลง 1.00 บาท
CV มูลค่าการซื้อขาย 3,372.59 ล้านบาท ปิดที่ 3.92 บาท เพิ่มขึ้น 0.02 บาท
GULF มูลค่าการซื้อขาย 3,048.65 ล้านบาท ปิดที่ 41.25 บาท ลดลง 0.25 บาท
 ADVANC มูลค่าการซื้อขาย 3,044.07 ล้านบาท  ปิดที่ 188.50 บาท เพิ่มขึ้น 2.50 บาท
 